দুদিনের সফরে বাংলাদেশ যাচ্ছেন মুখ্যমন্ত্রী মমতা বন্দ্যোপাধ্যায়। ভাষা শহিদ দিবসের অনুষ্ঠানে ওপার বাংলায় এবার প্রধান অতিথি তিনি। দ্বিপাক্ষিক আলোচনায় তিস্তা জলবণ্টন চুক্তির প্রসঙ্গ তো উঠবেই। আলোচনায় আরও একাধিক বিষয়  উঠবে বলেও  নিশ্চিত কূটনীতিকরা।
 ওয়েব ডেস্ক: দুদিনের সফরে বাংলাদেশ যাচ্ছেন মুখ্যমন্ত্রী মমতা বন্দ্যোপাধ্যায়। ভাষা শহিদ দিবসের অনুষ্ঠানে ওপার বাংলায় এবার প্রধান অতিথি তিনি। দ্বিপাক্ষিক আলোচনায় তিস্তা জলবণ্টন চুক্তির প্রসঙ্গ তো উঠবেই। আলোচনায় আরও একাধিক বিষয়  উঠবে বলেও  নিশ্চিত কূটনীতিকরা। চার বছর আগে তিস্তা জলবণ্টন চুক্তিই হয়ে ওঠে অন্তরায়।সে জন্যই প্রধানমন্ত্রী মনমোহন সিংয়ের আমলে  সেবার বাংলাদেশ সফর বাতিল করে দেন মমতা বন্দ্যোপাধ্যায়। ভাষা শহিদ দিবসের অনুষ্ঠানে বাংলাদেশে এবার প্রধান অতিথি এ রাজ্যের মুখ্যমন্ত্রী। তাই তাঁর সফরে এবার তিস্তা জলবণ্টন চুক্তির প্রসঙ্গ যে উঠবেই, তা নিয়ে নিশ্চিত  বিশেষজ্ঞরা। বাংলাদেশে গিয়েই এবিষয়ে যা বলার বলবেন বলে আপাতত মন্তব্য এড়িয়েছেন মুখ্যমন্ত্রী। তবে  স্থলসীমান্ত চুক্তি নিয়ে তাঁর ইতিবাচক মনোভাবের কথা জানিয়েছেন তিনি। দুদিনের বাংলাদেশ সফরে একগুচ্ছ কর্মসূচি রয়েছে মুখ্যমন্ত্রীর। বাংলাদেশের প্রধানমন্ত্রী, রাষ্ট্রপতি এবং একাধিক দফতরের মন্ত্রীদের সঙ্গে মুখ্যমন্ত্রীর বৈঠক হওয়ার কথা। দ্বিপাক্ষিক আলোচনায় উঠে আসতে পারে আরও একাধিক বিষয়। বাংলাদেশের উত্‍সাহী শিল্পগোষ্ঠীকে পশ্চিমবঙ্গে বিনিয়োগে আমন্ত্রণ জানাতে পারেন মুখ্যমন্ত্রী
 
ওপার বাংলার ঢাকাই জামদানি শাড়ি ও কাঁচা সবজি আমদানি নিয়েও কথা হতে পারে 
কলকাতা বিশ্ববিদ্যালয়ে বঙ্গবন্ধু মুজিবর রহমানের নামে চেয়ার চালু করার সিদ্ধান্ত নিয়েছে রাজ্য সরকার। এবিষয়ে এবং দুই বাংলার লেখক, শিল্পী, সাহিত্যিকদের ঘনঘন আসা-যাওয়ার বিষয়টিও উঠতে পারে  দ্বিপাক্ষিক আলোচনায়।